Kultuur | South Africa News
Realiteit wys reënboognasies werk nie
Werk die Reënboognasie rêrig?
Sedert 1994 is daar meer rassehaat onder etniese groepe as ooit vantevore.
Geen multikulturele land werk regtig nie, want selfs kanselier Angela Merkel van Duitsland het onder meer in Oktober 2010 gesê dat haar Duitse multikulturele omgewing gefaal het.
Nicolas Sarkozy, die gewese president van Frankryk, en David Cameron, eerste minister van Brittanje, het dit in Februarie verlede jaar beaam. Ook ander lande se staatshoofde het dit erken.
Almal se gevolgtrekking is dat dit tot ekstreme dade lei en haat onder mense met kultuurverskille aanwakker.
Hoekom glo Suid-Afrika se multi-volkere en -kulture dat dit gaan werk?
Ons moet na realiteite begin kyk. Tale word misken, kultuurskatte word vernietig en só raak die lys oneindig omdat ’n sekere kultuurgroep sy visie en idees vooropstel ten koste van die ander kultuurgroepe in Suid-Afrika.
Die Khoisanvolk word die ergste misken deur almal. Histories was hy eerste hier.
Die Afrikaner het die land gebring tot ’n ekonomiese reus in Afrika, maar sy geskiedenis, taal en kultuur word om elke hoek en draai vernietig, asook die infrastruktuur, waarop Moeletsi Mbeki en Bantu Holomisa in onlangse skrywes in Rapport gewys het.
Bruin mense en Indiese gemeenskappe word ook nou eenkant geskuif omdat hulle nie meer onder die “African”-vaandel val nie.
Selfs onder die swart volke is daar kultuurverskille, maar die media en die regering hou dit geheim. Daar is van hierdie volksgroepe wat glo hulle vind geen baat by die Nuwe Suid-Afrika nie.
Talle ander Afrikalande kan as voorbeelde dien, waar kulturele en etniese verskille tot jare lange burgeroorloë gelei het.
Maak nie saak watter volk in beheer is nie, daar sal altyd rasse-onmin wees.
Volke en kultuurgemeenskappe moet nie saamgegooi word nie, want dit lei tot verdeling en haat onder mekaar.
Hulle moet oor hul eie sake self regeer, soos dit ook vervat is in die brief van Willie Rheeder op 22 Februarie 2012 met die opskrif “Konfederasie in SA nodig vir volke om te oorleef”.
Deur Francois Cloete, Florauna
Bron – Realiteit wys reënboognasies werk nie
Filed under Suid-Afrika Tagged with Afrikaners, Kultuur